- Lud kar liq
- <
- 1
- >

Lud kar liq
Awg meh he lehq phehq peg che awg lawn
Liq kha gha buhq jaw lar che khuhn, ha lehg che bon khuhd Lud kar liq che awr lehr daq jad che liq te koz phehq che yaog. Lud kar yawd liq buhq che awg khad liz yawd awr lehr cud yiq cawg jad che chaw phehq che haq pheq mar lar che yaog. Yawd buhq che awg khad vawr, Bid saz naz chaw awg pun Her ra saq chaw ve mawg khad sir khad haq cud lehq, buhq lar che yaog. Awg lawn ghod ver, yawd Yud daq chaw ceng ve awg lid awg khad teq pa ve awg lawn haq kha sehax koz buhq lar lehq Yer suq ve awg ceng awg khad haq kha nehax sawnr lehq Ar danr lo kha gag cuhx pe lar che yaog.
Buhq var he lehq buhq che awg yand
Buhq var ve awg meh liq che te koz khuhn mad buhq lar liz, liq khuhn yehd lar che tawd he lehq buhq lar che awg khad teq pa haq ngawx ver, ha lehg che bon khuhd liq che te koz awr lehr, Cuh yad liq haq ceh daq che liq phehq lehq buhq var liz chaw te ghad lehax te lehq, yawd awr lehr Lud kar yaog. Lud kar awr lehr, bid saz naz chaw ceng khuhn paw-ag lehq, Her rar saq ve awg lid awg khad teq pa khuhn cud yiq kha nehax gha hend lar che yaog. Yawd awr lehr, naz chuhd sar lar phehq lehq Pawd loq geh liz kanx laex pawz te jaw che yaog. Kheh te cheaq te lehq liq che te koz vawr, A.D. 59 khuhq te lehq 63 khuhq khuhn buhq lar che yaog.
A yed ir che awg lawn he lehq awg lawn kha peg
Lud kar liq che ve khuhn awg kawd maq buhq lar che ka nad nehax 1 te lehq 4 lehd awg khuhn yawd a nig haq che kheh koz ax lar che yaog. Yer suq a saq teq che awg lawn kha peg haq saw yug buhq lehq awg cehg mag cawd che lehax buhq ax lar che yaog. Yer suq a saq teq che awg lawn haq teq cax peg teq cax kha peg ghad buhq lar che yaog. Liq che te koz awg khuhn Lud kar a yed te jad che ted ceng awr lehr, Yer suq chaw ceng gha lia haq haq che haq su gha mawg tug awg pun yaog. Awg lawn che ve awr lehr, Chaw har chaw ghuhd yad he lehq su du deh che haq gha khanr chehd che chaw teq pa haq koz che tawd par hax te mar che awg lawn teq pa khuhn mawg gha che yaog. Yer suq lag che awr lehr, ha lehg duhd sa che, duhd law che he lehq vend bax ve kand pax khuhn pong vid che haq yug veha lehq, vend bax kha peh cawg che Mig gig che ve khuhn gehag che yaog. Che ve awr lehr, liq che te koz ve ni ma sir nux phehq che yaog.
Awg lawn nux
1. Awg kawd ve tawd (1:1-4)
2. Yer suq pawag che awg lawn (1:5-2:52)
3. Yer suq yawd kanx te tug gu hehnd che (3:1-4:13)
4. Gar liq lehd muhd mig khuhn Yer suq kanx tanr te che (4:14-9:9)
5. Gar liq lehd muhd mig khuhn Yer suq kanx tuhaz che (9:10-50)
6. Yud daq muhd mig khuhn Yer suq kanx te che (9:51-13:21)
7. Par saq Per riq muhd mig khuhn Yer suq kanx te che (13:22-19:27)
8. Yer suq suh kig huh kawq teq tuag lehq ghad sehr phad phehaq che (19:28-24:53)
1
Yer suq Khreq ve ha lehg che bon khuhd
1 Tar ir yawz yan che Thawd phid luq-og, a nig awg khuhn awg cehg mag phehq jaw peg che awg lawn che ve teq pa haq chaw laex ghad buhq tuhz lar peg che yaog. 2 Awg kawd maq thad loar, bon khuhd mar par teq pa i hehd mehz sir kha ter tear gha mawg lar che heh te lehq, a nig haq bon khuhd mar par teq pa saw koz ax lar vehr che yaog. 3 Kheh te cheaq te lehq, ngag liz awg lawn che ve haq ted thaeg peg ted thaeg ghaq sawnr ghaq tehz ngawx lag lehq nawg awg pun sir sa tug buhq lar che yaog. 4 Nawg gha hend lar haz peg che awg lawn u ve teq pa, awg cehg mag cawd che yaog, lehz gha sir tug awg pun ngag duhd ngawx lehq buhq lar che yaog.
Baz tiz sar pehar var Yod hanr pawag tug awg lawn
5 Yud daq muhd mig jawd mawd Her roq ve awg co haq, Ar bid yaq ve awg mor khuhn chehd che Yar khar liq meh che Ghig sa ve paw khod te ghad cawg che yaog. Yawd ved awg mid ma awr lehr, Ar ronr ve awg ceng awg khad khuhn chehd che Id lid sar behq meh che yaog. 6 Ghig sa ve mehz caz awg khuhn chaw che ni ghad awr lehr, Ghig sa ve awg lid tawd khuhd he lehq teh lar che awg lid awg khad haq kha nehax haq sax lehq te yaq kig mad cawg cheaq te lehq, ix mag haq chaw daq chaw thed te sawnr lar che yaog. 7 Kheh liz ix mag awr lehr, mawd jad vehr liz yad mad cawg. Awg lawn ghod ver, Id lid sar behq chaw meh ma*1:7 chaw meh ma Yad mid ma yad ma cawg gha che. phehq che yaog.
8 Yar khar liq ve awg mor kanx te tug awg yand gaeg lehq, Ghig sa mehz khuhd suhr yawd paw khod ve kanx haq geh te chehd-ag huh, 9 Yer ruq sar lehnr bon yehg nux khuhn geh lehq sa huhx geh tox tand-eg tug, paw khod teq pa awg lid cawg lar che heh, nar bar kehx yug lehq yawd gha cawd che yaog. 10 Sa huhx haq tox tand chehd che awg yand u ve khuhn, chaw awg mor nux liz awg bag huh chehd lar lehq bon lawg chehd che yaog. 11 Ghig sa ve muhd nuh maq cuh yad te ghad tuhaz lehq, sa huhx tox tand kig huh laq yaq awr phawd awr hox chehd lawz che yaog. 12 Yar khar liq muhd nuh maq cuh yad haq gha mawg lehq, tez mag nuh he lehq kuhz jad che yaog. 13 Muhd nuh maq cuh yad koz che, “Yar khar liq-og, ta kuhz. Ghig sa nawg ved bon lawg khuhd haq gha kad vehr che yaog. Nawg mid ma Id lid sar behq yad par te ghad hu pawag tug yaog. Yawd haq Yod hanr lehd koz meh vid-oq. 14 Nawg ha lehg duhd sa che haq gha lehq, yawd pawag cheaq te lehq chaw kha peh vad-ag ha lehg duhd sa che haq gha tug yaog. 15 Awg lawn ghod ver, yawd Jawd mawd Ghig sa ve mehz caz awg khuhn chaw ir chaw muh te ghad gha te tug yaog. Yawd buhz vix che a pehx med ghig he lehq juhg teq pa ted cear liz mad dawg lehq, yawd awr ye ve ux peg khuhn chehd thad loar, Daq kehg che Awg ha phu kha nehax chehd che chaw yaog. 16 Id sar rer laq chaw teq pa laex ghad haq sir lehq ni ma kawq pa vid lehq, i hehd ve Jawd mawd Ghig sa chehd lo kawq phuhz kawaq vid tug yaog. 17 Yawd Ed lid yaq heh te Awg ha phu chehd lehq kand pax cawg che khuhn, Yer suq haq keh awg kawd kae lehq yawd awg tan tawd yaw tug yaog. Awr pa awg yad kawq cawd daq vid lehq, maq na yug vix che chaw teq pa kawq na yug lehq thed cawd che yaq kaw haq kawq siar tug, Ghig sa mehz khuhd suhr lo kae gag tug te tug yaog.” 18 Yar khar liq muhd nuh maq cuh yad haq koz vid che, “Ngag khawd-ehg te awg cehg mag awg lehz sir gha hawg le. Awg lawn ghod ver, ngag mid ma awd nag liz mawd jad vehor.” 19 Muhd nuh maq cuh yad u ve koz che, “Ngag awr lehr, Ghig sa mehz khuhd suhr huh hox chehd che Kar ber laq yaog. Ngag nawg haq tawd yawa lehq, ha lehg che tawd khuhd che ve ca koz ax pea che yaog. 20 Kheh liz nawg ngag ved tawd khuhd haq maq yonr cheaq te lehq, awg lawn che ve teq pa mad phehaq ser che kheh ceh, nawg tawd yaw maq gha lehq chaw kar heh gha te chehd tug yaog. Awg ceng che ve teq pa, awg yand gaeg ver phehaq tug yaog.” 21 Awg bag lo chehd lehq Yar khar liq haq law chehd che chaw teq pa ha mad lehg vehr che yaog. Awg lawn ghod ver, yawd Yer ruq sar lehnr bon yehg nux khuhn geh veh che muh jad vehr lehq, 22 yawd tuhaz gha mehx, i hehd teq pa haq teq chaweh tawd yaw daq maq gha he lehq laq kuhar lehax te mar che yaog. Kheh te lehq, i hehd teq pa duhd che Yer ruq sar lehnr bon yehg nux khuhn awg hez ted ceng cear haq yawd gha mawg che yaog lehz duhd che yaog. 23 Yar khar liq yawd kanx te tug awg tar pong vehr lehq, yawd yehg lo kawq veh che yaog. 24 U ve khaz nuhr, awg mid ma Id lid sar behq yad hu vehr lehq har pa ngad mag kha gag ted kaer liz maq kae he lehq yehg khuha lehax chehd chehd che yaog. 25 Yawd koz che, “A meha Ghig sa ngag haq che kheh tea gad che law. Ngag mehz khuhd maq gha lug lehq su haq maq gha yaq taw vid tug tea vehr che yaog.”
Yer suq pawag tug awg lawn koz vid che
26 Id lid sar behq yad hu che har pa khuhq mag khuhn gaeg lehq, Ghig sa awr lehr, muhd nuh maq cuh yad Kar ber laq haq Gar liq lehd muhd mig Nar sar rehq med lo kae pe che yaog. 27 Dar viq ve awg ceng awg khad Yod sehq meh che haq he tug te lar che yad mid hax Mar riq chehd huh lag che yaog. 28 Muhd nuh maq cuh yad Mar riq chehd lo lag lehq koz che, “Awg bon ir che yad mid-og, Ghig sa nawg haq awg bon kha peh vad-ag naq ax lehq Ghig sa nawg haq lez yug che yaog.” 29 Mar riq tawd khuhd u ve haq gha kad lehq ni ma khuhn duhd soq saq lehq khawd-ehg awr te lehq muhd nuh maq cuh yad ngag haq u kheh koz awg bon naq ax che lehq nar lehd duhd che yaog. 30 Kheh te lehq, muhd nuh maq cuh yad kawq koz che, “Mar riq-og, ta kuhz. Awg lawn ghod ver, Ghig sa nawg haq ni ma cawd jad che yaog. 31 Nawg yad hu lehq, yad par te ghad pawag tug yaog. Yawd haq Yer suq lehd koz gha meh vid che yaog. 32 Yad par u ve awr lehr, chaw ir chaw muh te lehq, ir jad muh jad che Ghig sa ve Yad phu yaog. Ghig sa awr lehr, yad par u ve haq yawd awg pux nux Dar viq ve kaw jaw pid tug yaog. 33 Kheh te lehq, Yar koq ve chaw ceng chaw khad teq pa haq yawd khar thad liz uq penr lehq yawd ved muhd mig awr lehr, co co taer taer awg leh med mad cawg hawg.” 34 Mar riq muhd nuh maq cuh yad haq koz vid che, “Khawd-ehg te awg ceng che ve teq pa phehaq ghag le. Awg lawn ghod ver, ngag haw khaz geh mad yuhq jaw ser ehx-eh.” 35 Muhd nuh maq cuh yad kawq koz che, “Daq kehg che Awg ha phu nawg thag huh yaq lehq, ir jad muh jad che Ghig sa ve kand pax nawg haq hoz beh lar tug yaog. Kheh te cheaq te lehq, pawag che yad u ve awr lehr, Ghig sa ve Yad phu cehg mag yaog. 36 Ngawx lor, chaw meh ma lehd koz che nawg vix nawg nax Id lid sar behq heh mawd vehr liz, yad hu che har pa khuhq mag gag vehor. 37 Awg lawn ghod ver, Ghig sa te maq gha che teq chaweh mad cawg hawg,” lehd koz vid che yaog. 38 Mar riq koz che, “Ngag awr lehr, Ghig sa nawg ved awg ceg ma yaog. Nawg koz che heh ngag haq tea laoq.” U kheh te lar haz lehq, muhd nuh maq cuh yad yawd haq phaz daq veh che yaog.
Mar riq Id lid sar behq chehd lo ca gid-eg che
39 Awg yand u ve khuhn, Mar riq har naq tu kae lehq Yud daq muhd mig khuhn kehaq lo cawg che med ted mag lo gaeg che yaog. 40 Yawd Yar khar liq ve yehg khuhn gehe lehq, Id lid sar behq haq tawd yaw daq che yaog. 41 Id lid sar behq Mar riq tawd yaw che khuhd haq gha kad che te yand, Daq kehg che Awg ha phu yawd khuhn chehd lehq yawd ux peg khuhn hu chehd che yad u ve liz phez ghawz che yaog. 42 Id lid sar behq awg khuhd hehnd chawa kug lehq koz che, “Yad mid kheh ma ve awg khuhn lo nawg awr lehr, awg bon ir jad lehq nawg yad ux peg khuhn ve liz awg bon ir che yaog. 43 Khawd-ehg te lehq ngag ved Jawd mawd Khreq ve awr ye ngag chehd lo lag che lehq nar lehd koz che yaog. 44 Yawd ved tawd khuhd ngag ved nar puh khuhn gehag che te yand, ngag ved yad nehax ux peg khuhn chehd che liz ha lehg che khuhn phez ghawz che yaog. 45 Ghig sa koz vid lar che tawd khuhd haq yonr che yad mid awr lehr, awg bon ir che yaog. Yawd haq Ghig sa kha koz vid lar che tawd khuhd teq pa phehaq tug yaog.”
46 Mar riq koz che,
“Ngag ved ni ma awg tawg kha gag,
Jawd mawd Ghig sa haq tar ir chid muh che yaog.
47 Kheh te lehq ngag ved co ha liz,
ngag ved thaer khuhq sehr phad Ghig sa haq ha lehg jad che yaog.
48 Awg lawn ghod ver, ngag awg mig awg phond mad cawg che chaw
yawd ved awg ceg ma haq yawd ngawx ax vehor.
Yaq ni khaz nuhr ver, chaw teq co peg teq co ngag haq
awg bon ir che yad mid lehd koz tug yaog.
49 Awg lawn ghod ver, kha peg khod-aq kand pax ir che phad ngag haq
yawd ved kanx ir jad che ted ceng tea peor.
Yawd ved awg meh liz daq kehg jad che yaog.
50 Ghig sa haq yawz yan lehq, kuhz vix che chaw teq pa haq
yawd khar thad liz har kax vid che cawg che yaog.
51 Ghig sa yawd ved laq kuhr kand pax ir jad che haq
yehd lehq te mar peor.
Ni ma ir ni ma muh che chaw teq pa haq
yawd te lug vid che yaog.
52 Ghig sa awr lehr, awg mig awg phond cawg che jawd mawd teq pa ve a yad
yug kha lehq,
teq chaweh awg mig awg phond mad cawg lehq
a sug yawd awg ton haq tar nehg che chaw teq pa haq
yawd yug chid taz vid tug yaog.
53 Meq che kaz che chaw teq pa haq
yawd daq che awg ceng kha buhz lehd car vid lehq,
paw sa che chaw teq pa haq
laq kuhr khuhn teq chaweh mad cawg vid lehq
kawq pe tug yaog.
54 Ghig sa awr lehr, yawd ved chaw ceng haq
ga vid lehq
Id sar rer laq chaw te pa haq
yawd koz vid lar che heh, har kax vid che yaog.
55 Ghig sa awr lehr, Ar brar hanr he lehq yawd ved awg yad awg dug teq pa haq
kar tiq te vid lar che heh te tug khar thad liz ma lend che yaog.”
56 Mar riq awr lehr, Id lid sar behq geh har pa seh lehd chehd lar haz lehq, yawd ved yehg lo kawq veh che yaog.
Baz tiz sar pehar var Yod hanr paw che
57 Id lid sar behq yad paw tug awg yand gaeg lehq yad par te ghad pawag che yaog. 58 Ghig sa yawd haq ir jad che awg bon te vid che haq awg vix awg nax teq pa he lehq awg chawd teq pa gha kad lehq, yawd geh ga ha lehg che yaog. 59 Hex ni gaeg lehq, yad nehax u ve haq awg gig med soer vid tug i hehd teq pa lag che yaog. Kheh te lehq, awr pa ve awg meh heh te lehq Yar khar liq meh vid-ag lehd te gha mehx, 60 awr ye koz che, “Ma hez hawg. Yawd haq Yod hanr gha meh vid lawg,” lehd koz che yaog. 61 I hehd teq pa yawd haq koz vid che, “Nawg ved awg ceng awg khad khuhn awg meh yix kheh koz meh che mad cawg hawg,” lehd koz vid che yaog. 62 Kheh te lehq, yad nehax u ve haq awg meh a thoq meh vid tug awr pa haq chaw kar ve awg hez te na ngawx che yaog. 63 Yawd buhq kig pehnr boz haq lawg lehq, “Yawd ved yad awg meh Yod hanr yaog,” lehd koz buhq teh vid lehq su and jad vehr che yaog. 64 Teq pear lehax, yawd ved mawq kaw he lehq ha lez awg pir heh te kawq daq vehr lehq yawd tawd yaw lehq Ghig sa haq chid muh che yaog. 65 Awg yand u ve khuhn, i hehd pad huh chehd che chaw teq pa kuhz jad che yaog. Awg lawn u ve teq pa Yud daq muhd mig khuhn kehaq lo awg kag gha lia lo buhg veh che yaog. 66 Awg lawn cheaq kha gha kad che chaw teq pa, ni ma sir khuhn tawnd lar lehq duhd che, “Chaw yad nehax che khawd-ehg ve chaw lehq nar.” Awg lawn ghod ver, Ghig sa yawd geh chehd cheaq i hehd sir che yaog.
Yar khar liq tawd yaw lar che
67 Yar khar liq yad nehax ve awr pa Daq kehg che Awg ha phu kha nehax chehd che khuhn, Ghig sa ve tawd khuhd yaw lehq koz che,
68 “Id sar rer laq ve Ghig sa haq
chid muh-o.
Awg lawn ghod ver, yawd ved chaw ceng haq
ca ngawx-ag lehq ca thaer khuhq vid-ag che yaog.
69 Yawd ved awg ceg var Dar viq ve awg ceng awg khad khuhn yawd
ngag hehd awg pun kand pax ir jad che Thaer khuhq sehr phad pawag vid che yaog.
70 Awg ceng gha lia a mig thad lo Ghig sa yawd ved daq kehg che cuh kar var haq
cud lehq koz,
71 A nig ved cand par teq pa haq
pong ax lehq,
a nig haq ngawx bawg che chaw teq pa ve laq khuhn
yug pong ax che yaog, lehd koz vid che yaog.
72 Ghig sa yawd a nig ved a pux a pi teq pa haq
har kax vid cheaq te lehq
yawd ved daq kehg che kar tiq sax caz haq
duhd nuhd vid tug awg pun te che yaog.
73 A nig ved a pux nux Ar brar hanr haq
yawd kar tiq sax caz te lar che yaog.
74 A nig ved cand par laq khuhn
Ghig sa yug pong ax peg lehq,
a nig yawd ved kanx te che awg khuhn
teq chaweh kuhz tug mad cawg.
75 A nig teq coaq Ghig sa ve mehz khuhd suhr huh,
daq che kehg che he lehq thed che cawd che kanx haq
te gha tug yaog.
76 Yad par nehax-og, su nawg haq
ir jad muh jad che Ghig sa ve cuh kar var
lehd koz che yaog.
Awg lawn ghod ver nawg awr lehr, Yer suq-aq keh awg kawd kae
lehq yawd ved yaq kaw haq
gha te vid lar tug yaog.
77 Ghig sa yawd ved chaw teq pa thaer khuhq che haq
gha tug awg lawn sir vid tug awg pun,
yawd i hehd haq
har kax vid lehq vend bax phehd kha vid che yaog.
78 Awg lawn ghod ver, Ghig sa har kax vix cheaq te lehq,
muhd nuh kawag lo ve awg ghiz a nig thag lo thiag che yaog.
79 Awg naz tud awg naz hoq te che khuhn chehd lehq,
suh tug awg khad khuhn mi chehd che chaw teq pa haq
awg ghiz paw vid lehq,
duhd sa ha lehg che yaq kaw awg khad a nig haq
sir mar ax che yaog.”
80 Yad nehax u ve awg ton ir taz lehq, co ha phawd awr liz awg ghad cawg mad-ag lehq, Id sar rer laq chaw teq pa mehz khuhd suhr huh tuhz mawa thad kha gag, yawd heh pir khuhn awg god khehz awg nar nuh teag lo lehax chehd chehd tug yaog.

- Lud kar liq
- <
- 1
- >

*1:7 1:7 chaw meh ma Yad mid ma yad ma cawg gha che.

© 2015 WBT