- Her brehd liq
- <
- 10
- >

10
1 Awg lid tawd khuhd awr lehr, lag tug ve daq che awg ceng teq pa*10:1 lag tug ve daq che awg ceng teq pa Yer suq tea tug kanx haq koz che yaog. awg cehg mag phehq che ma hez. U ve teq pa ve awg ghig han lehax phehq che yaog. Kheh te cheaq te lehq, ted khuhq peg ted khuhq khar thad liz tand tug haq lehax tand vid che awr lehr, awg pad huh jiz kae che chaw teq pa haq peh lawq vid tug te maq gha. 2 I hehd peh lawq vehr che heh ver, awg khaz nuhr i hehd tand tug mad kawq tand che ma hez hawg la. A kor piag che chaw teq pa awr lehr, te pawz daq peg kehg peg che heh ver, awg khaz nuhr liz vend bax cawg che lehz, i hehd ve ni ma khuhn mad kawq duhd. 3 Kheh ma khuhd, tand tug che teq pa haq te lehq, ted khuhq peg ted khuhq vend bax teq pa i hehd haq kawq duhd nuhd vid che yaog. 4 Awg lawn ghod ver, nud par awg suhr he lehq a chiq awg suhr awr lehr, vend bax teq pa haq yug kha maq gha tag.
5 Kheh te cheaq te lehq, Khreq mig gig khod-aq lo yaq huh yawd koz che,
†10:5-7 Chid 40:6-8“Ghig sa-og, nawg awr lehr tand tug he lehq
laq sawnr haq he gad che ma hez.
Ngag awg pun awg ton te ton nawg ghu lar peg che yaog.
6 A mir tox tand che tand tug he lehq
vend bax awg pun tand tug teq pa haq nawg ha lehg che ma hez.
7 Awg yand u ve haq ngag koz che, ‘Ngawx lor,
loq lar che liq awg khuhn ngag awg lawn buhq lar che heh,
“Ghig sa-og, nawg ved a lor haq te tug ngag lag che yaog,” ’ ”
lehd koz lar che yaog. 8 Ar chid-i awg kawd huh koz lar che heh, “Tand tug he lehq laq sawnr teq pa haq lehd ma koz, a mir tox tand che tand tug he lehq vend bax awg pun tand tug teq pa haq lehd ma koz, nawg maq he gad lehq maq ha lehg che yaog,” lehd koz lar che yaog. (Tand tug che teq pa haq awg lid tawd khuhd koz lar che heh te lehq tand vid che yaog.) 9 “Ngawx lor, nawg ved a lor haq te tug ngag lag che yaog,” lehz yawd te pawz kawq koz che yaog. Awg khaz nuhr ve ted mag†10:9 Awg khaz nuhr ve ted mag Yer suq te lar che kar tiq sax caz awg suhx haq koz che yaog. haq yeg vid gha tug, awg kawd ped maq ve ted mag‡10:9 awg kawd ped maq ve ted mag Mod ser ve kar tiq sax caz awg pir haq koz che yaog. haq yawd chid bag lar haz che yaog. 10 U kheh te tug Ghig sa ve a lor cawd cheaq te lehq, Yer suq Khreq yawd ved awg ton te pawaz lehax tand vid che awg khuhn a nig daq vehr kehg vehr che yaog.
11 Paw khod teq pa awr lehr, ni gha lia tand kig huh hox lar lehq, vend bax haq phehd maq gha che tand tug§10:11 vend bax haq phehd maq gha che tand tug To nud to saz tox tand che haq koz che yaog. teq pa haq tand vid don chehd che yaog. 12 Kheh ma khuhd, Yer suq awr lehr vend bax haq phehd kha tug, co co taer taer awg pun tand tug ted mag lehax*10:12 tand tug ted mag lehax Yer suq yawd ved awg ton haq koz che yaog. haq tand vid peg khaz nuhr, Ghig sa ve laq yaq awr pax awr huh mi chehd che yaog. 13 Yawd u huh mi chehd che awr lehr, yawd ved cand par teq pa haq yawd ved khi ho huhx lo, Ghig sa tar vid thad kha gag law chehd che yaog. 14 Awg lawn ghod ver, tand tug ted mag lehax haq tand che awg khuhn, daq veh kehg veh tod che chaw teq pa haq yawd co co taer taer peh lawq vid peg che yaog.
15 Daq che kehg che Awg ha phu liz a nig haq sax khiz khanr ax che yaog. Awg lawn ghod ver yawd koz che,
16 †10:16-17 Yrm 31:33-34“Awg yand u ve awg khuhn,
ngag i hehd haq te tug kar tiq sax caz awr lehr che kheh yaog.
Ngag ved awg lid tawd khuhd teq pa
i hehd ve ni ma awg khuhn lo ke vid lehq,
i hehd ve ni ma duhd khad awg thag huh ngag buhq vid tug yaog,”
lehz Jawd mawd Ghig sa koz lar che yaog. 17 Kheh te lehq, “I hehd ve vend bax teq pa he lehq haeg che kanx teq pa haq ngag kawq tawd lar tug ma hez,” lehz daq che kehg che Awg ha phu koz che yaog. 18 Che teq pa haq phehd kha peg khaz nuhr, vend bax awg pun tand tug ted ceng haq mad kawq lor.
19 Kheh te lehq, a vix a nax teq paog, Yer suq ve awg suhr haq te lehq, daq kehg jad che chehd kig†10:19 daq kehg jad che chehd kig Ghig sa mehz khuhd suhr huh gehe phehq che haq koz che yaog. 4:16 awg khuhn a nig ni ma tag che khuhn te lehq gehe gha che yaog. 20 A nig gehe che awr lehr, Yer suq pha thed lar che haq leg kha‡10:20 pha thed lar che haq leg kha Yer suq khanr suh lehq Ghig sa geh kae phehq che haq koz che yaog. che haq cud lehq, a nig awg pun yawd co ha teq che yaq kaw awg suhx te caz te pawar lar che haq a nig geh che yaog. Yer suq suh che haq te lehq, pha thed lar che u ve haq yawd leg kha vehr che yaog. 21 Ghig sa ve yehg ted yehg awg khod-aq lo ir jad che paw khod te ghad a nig cawg che yaog. 22 Kheh te lehq, sir vix che ni ma awg khuhn cawg lar che haeg che awg ceng teq pa mehx vehr thad kha gag, a nig ved ni ma haq awg suhr phehq puhr ax lehq daq kehg che a kaz haq yehd lehq a nig ved awg ton haq chuhd kha ax peg cheaq te lehq, a nig kha nehax yonr che awg khuhn, awg cehg mag ni ma awg tawg kha gag Ghig sa geh jiz gehe veg. 23 A nig yonr lehq su haq koz mar vid lar che duhd law che ted ceng haq hiz hiz nad nad maq te lehq, yeg chawa yug cid lar-ag veg. Awg lawn ghod ver, kar tiq pid sehr phad awr lehr, kar tiq yeg che yaog. 24 Kheh te lehq, te ghad he lehq te ghad haq haq pehnd che ni ma cawg lehq, daq che kanx teq pa haq te daq vid tug, su haq duhd ngawx lehq awg ghad pid-ag veg. 25 Chaw ted pehg pehar teq geha phawng daq che ted ceng haq chid bag lar haz vehr che yaog. Nig hehd u kheh taq te. Kheh ma khuhd, Yer suq kawq yaq che awg ni u ve teq ni gag vehr tez che haq nig hehd sir cheaq te lehq, lex lehq awg ghad pid daq chehd-oq.
A sug yawd ved a lor awg khad haq maq gha kawq te tug sa tiq pid che
26 Awg lawn ghod ver, awg cehg mag te che awg lawn haq a nig sir lehq haq yug peg khaz nuhr, a sug yawd ved a lor awg khad haq vend bax kawq te che ver, vend bax awg pun tand tug mad kawq cawg. 27 Kheh ma khuhd, kuhz tug ir jad che suhx jehg che haq law lar che ted ceng he lehq Ghig sa ve cand par teq pa haq a mir tox bag tug che ted ceng lehax cawg che yaog. 28 Mod ser ve awg lid tawd khuhd haq te yaq che chaw te ghad awr lehr, sax khiz khanr sehr phad ni ghad§10:28 sax khiz khanr sehr phad ni ghad Bon 17:2-7 ma hez ver seh ghad cawg ver, su yawd haq maq har kax lehq dawz vehr che yaog. 29 Ghig sa ve Yad phu haq naz kix lar lehq, a sug yawd awg ton haq daq kehg vid tug te che kar tiq sax caz ve awg suhr haq chaq chiz che lehz sawnr lehq, awg bon pehar sehr phad Awg ha phu haq maq sawnr ma caz koz che chaw te ghad awr lehr, nig hehd duhd ver, u ve haq keh lex lehq khawd-ehg taw maq hehnd jad che cir yanr che haq yawd gha khanr kenr tuawg le. 30 Awg lawn ghod ver, †10:30 Bon 32:35-36“Kawq te khuhq tug ted ceng awr lehr, ngag ved kanx yaog. Ngag kawq sehr vid tug yaog,” lehd koz lar che tawd te khuhd haq lehd ma koz, “Jawd mawd Ghig sa awr lehr, yawd ved chaw teq pa haq suhx jehg tug yaog,” lehd koz lar che tawd te khuhd haq lehd ma koz, che kheh koz sehr phad haq a nig sir chehd che yaog. 31 Teq chehd che Ghig sa ve laq kuhr awg khuhn che geh tug awr lehr, kuhz tug ir jad che*10:31 kuhz tug ir jad che Ghig sa cir yanr che ted ceng haq koz che yaog. ted ceng phehq che yaog.
32 Pong lag che awg ni awg hax teq pa haq duhd ngawx-oq. Awg yand u ve haq, nig hehd awg ghiz haq gha mawg peg khaz nuhr,†10:32 awg ghiz haq gha mawg peg khaz nuhr Khreq yad phehq vehr khaz nuhr lehd koz gad che yaog. yeg khanr che awg khuhn tuq che khanr che haq hax ceh nux gha bawz daq che yaog. 33 Su mehz khuhd suhr nig hehd haq maq sawnr ma caz tea che lehd ma koz, du deh ax che lehd ma koz, nig hehd gha khanr che awg khod-aq liz, u kheh te gha khanr che chaw teq pa geh teq geha nig hehd ni ma awg khuhn gha khanr jaw che yaog. 34 Awg lawn ghod ver, nig hehd thawnr khuhn chehd che chaw geh teq geha khanr che liz, su nig hehd ve med nged jeg kor haq hinx yug lu yug liz, nig hehd ha lehg ha ka khanr che yaog. Awg lawn ghod ver, u ve haq keh lex lehq daq jad che, maq mehx vix mad lug vix che med nged jeg kor nig hehd cawg lar che haq nig hehd sir vehr che yaog. 35 Kheh te cheaq te lehq, nig hehd ni ma tag che ted ceng haq ta chid bag lar haz. Awg lawn ghod ver, u ve haq te lehq laq sawnr ir che ted ceng haq nig hehd gha tug yaog. 36 Ghig sa ve a lor haq nig hehd te lehq, yawd koz lar che heh gha te tug, yeg khanr vix che ni ma haq nig hehd lor che yaog.
37 †10:37-38 Hbk 2:3-4“Awg lawn ghod ver, lag tug te ghad awr lehr,
yawd maq law chehd lehq maq muh tand lag gag tug yaog.
38 Ngag ved thed che cawd che chaw te ghad awr lehr,
yonr che haq te lehq co ha gha teq tug yaog.
Yawd awr lehr awg khaz nuhr jiz koeq‡10:38 awg khaz nuhr jiz koeq Ni ma maq yonr che haq koz che yaog. ver,
ngag yawd awg khuhn ni khaz suh tug ma hez,”
lehd koz lar che yaog. 39 Kheh ma khuhd, a nig awr lehr awg khaz nuhr jiz koeq lehq lug vehr sez vehr che chaw teq pa phehq che ma hez. A nig yonr che awg khuhn a nig ved co ha thaer khuhq che haq gha che chaw teq pa phehq che yaog.

- Her brehd liq
- <
- 10
- >

*10:1 10:1 lag tug ve daq che awg ceng teq pa Yer suq tea tug kanx haq koz che yaog.

†10:5 10:5-7 Chid 40:6-8

†10:9 10:9 Awg khaz nuhr ve ted mag Yer suq te lar che kar tiq sax caz awg suhx haq koz che yaog.

‡10:9 10:9 awg kawd ped maq ve ted mag Mod ser ve kar tiq sax caz awg pir haq koz che yaog.

§10:11 10:11 vend bax haq phehd maq gha che tand tug To nud to saz tox tand che haq koz che yaog.

*10:12 10:12 tand tug ted mag lehax Yer suq yawd ved awg ton haq koz che yaog.

†10:16 10:16-17 Yrm 31:33-34

†10:19 10:19 daq kehg jad che chehd kig Ghig sa mehz khuhd suhr huh gehe phehq che haq koz che yaog. 4:16

‡10:20 10:20 pha thed lar che haq leg kha Yer suq khanr suh lehq Ghig sa geh kae phehq che haq koz che yaog.

§10:28 10:28 sax khiz khanr sehr phad ni ghad Bon 17:2-7

†10:30 10:30 Bon 32:35-36

*10:31 10:31 kuhz tug ir jad che Ghig sa cir yanr che ted ceng haq koz che yaog.

†10:32 10:32 awg ghiz haq gha mawg peg khaz nuhr Khreq yad phehq vehr khaz nuhr lehd koz gad che yaog.

†10:37 10:37-38 Hbk 2:3-4

‡10:38 10:38 awg khaz nuhr jiz koeq Ni ma maq yonr che haq koz che yaog.

© 2015 WBT